Olav Bjørgum

Olav H. Bjørgum (1934–2020) var en norsk billedkunstner og illustratør.Setesdølen, 19. november 2020, s. 10. Han var bror til spelemannen og sølvsmeden Torleiv H. Bjørgum, og onkel til Hallvard T. Bjørgum.

 Bakgrunn og utdanning 
Olav H. Bjørgum ble født 14. november 1934 i Valle. Foreldrene var Helga Rysstad og Hallvard Bjørgum. Foreldrene skrev stev og spilte munnharpe. Olav Bjørgum vokste opp på Kåsland i Valle. Han bodde i flere år på Eidsvoll og Hamar, før han i 1986 slo seg ned på Gvarv. 

Han var utdannet filigranssølvsmed. Utdanningen i tegning skjedde blant annet med korrespondansekurs. Deretter gikk Bjørgum på Statens håndverks- og kunstindustriskole 1957-62. Han spilte munnharpe, fele og trekkspill på hobbybasis, og kunne kvede.

Ved uteksamineringen fikk han Diplom med innstilling, som det het, den høyeste karakteren som er oppnåelig - og innstilling til Kongen.

Han døde 16. november 2020 i Gvarv.

 Virke 
Olav Bjørgum etablerte eget grafisk verksted i 1964, og arbeidet aktivt som maler, grafiker, illustratør og tegner helt til sine siste leveår. Han illustrerte omkring 35 bøker, fikk flere utsmykningsoppdrag, og hadde en rekke separatutstillinger og deltok på kollektive utstillinger.  

Olav Bjørgum samarbeidet i mange år med forfatteren Ingeborg Refling Hagen og leverte illustrasjoner til flere av hennes bøker, utgitt på Suttung forlag. Han har illustrert Ragnhild Magerøys middelalder-romaner, utgitt av Den norske Bokklubben og Egils saga, utgitt på Aschehougs forlag. Til juleheftet Jol i Setesdal leverte han illustrasjoner helt fra starten, mange av illustrasjonene er basert på inspirasjon fra bokverket Gamalt or Sætesdal. I Gvarv var et folkekjær kunstner, med en stor kunstnerisk produksjon.

Han illustrerte Knut Buens bok om Jørgen Tjønnstaul og Legenden og Setesdalskjempa. Stilen hans er til dels nyromantisk. Mottakelsen i pressen var til dels negativ med unntak av Karl Erik Harr anmeldelser.

 Utsmykkingsoppdrag 
Olav Bjørgum har hatt flere store utsmykkingsoppdrag, bl.a på Mostu skole i Stange kommune, og for Sylvartun senter for immateriell kulturarv i Setesdal. 

På Mostu skole har han, rundt inngangen til skolens bibliotek, malt en frise som framstiller Harald Hardrådes liv og virke.

På Sylvartun har han malt en fondvegg der motivet er bunadskledde setesdøler i dans.

 Galleridrift 
Bjørgum bodde i flere år på Eidsvoll, der han sammen med kollega Inger Kvarving etablerte Galleri Henrik.  

Senere bodde han i mange år på Hamar, der han i 1981, sammen med kollegaen Kåre Nordvik, startet Kunstnersenteret i Hedmark i Kirkegata, et av de første kunstnerdrevne galleriene i landet (videreført i Kunstbanken Hedmark). Disse to var også engasjert i organisasjonsarbeid for kunstnerne i Hedmark. 

Fra 1986 til sin død bodde han på Gvarv i Telemark, der han etablerte seg med verksted og eget galleri.  

 Priser 
Kirke og kulturdepartementets illustrasjonspris 1969, for Eventyr og historier fra Mostua, Del II av Ingeborg Refling Hagen

Kirke og kulturdepartementets illustrasjonspris 1970, for Eventyr og historier fra Mostua, Del IV av Ingeborg Refling Hagen

Hamar Arbeiderblads kulturpris 1982.

Sauherad kommunes kulturpris 2007.

 Referanser 

 Eksterne lenker 
 Presentasjon med bildeeksempler
 Utgivelser med Olav Bjørgums illustrasjoner
 Bildeeksempler fra Tegnerforbundets bibliotek 
Festivalkunstner på Årets Eplefest 2007 
Saudherad kommunes kulturpris 2007
Hjelp med signeringen 
Setesdøl og kunstner
Minneord 

Kategori:Norske illustratører
Kategori:Norske grafikere
Kategori:Vinnere av kulturdepartementets barnebokpriser
Kategori:Personer fra Valle kommune
Kategori:Personer fra tidligere Sauherad kommune